เตือนกลลวงคอลเซ็นเตอร์ ขอให้โอนเงินเพื่อตรวจสอบบัญชี ย้ำหน่วยงานรัฐ ไม่มีความจำเป็นลักษณะดังกล่าว ประชาชนอย่าหลงเชื่อ
พันตำรวจเอก ศิริวัฒน์ ดีพอ รองโฆษกสำนักงานตำรวจแห่งชาติ เปิดเผยว่า ปัจจุบันสำนักงานตำรวจแห่งชาติ ได้รับการร้องเรียนจากประชาชนว่ามีกลุ่มคนร้ายมีพฤติการณ์แอบอ้างเป็นตำรวจ เจ้าหน้าที่ของรัฐ หรือบริษัทขนส่งสินค้า โดยแจ้งว่าบัญชีธนาคาร หรือพัสดุสิ่งของที่ส่งไปต่างประเทศของประชาชน มีส่วนเกี่ยวข้องกับการกระทำความผิด เช่น ยาเสพติด การค้ามนุษย์ ก่อการร้าย มีการข่มขู่ว่าจะดำเนินคดีในอัตราโทษสูง จะมีการออกหมายจับ ถ้าไม่อยากถูกดำเนินคดี ต้องโอนเงินมาให้เจ้าหน้าที่ตรวจสอบเพื่อแสดงความบริสุทธิ์ ไม่เช่นนั้น จะถูกดำเนินคดีตามกฎหมาย ซึ่งที่ผ่านมา มีประชาชนได้รับโทรศัพท์ในลักษณะดังกล่าวเป็นจำนวนมาก ทั้งที่ไม่ได้มีส่วนกับการกระทำความผิดตามที่มิจฉาชีพกล่าวอ้าง สำนักงานตำรวจแห่งชาติ ขอย้ำว่า ธนาคารและหน่วยงานบังคับใช้กฎหมายต่างๆ ไม่มีความจำเป็นใดที่จะต้องให้เจ้าของบัญชีธนาคารโอนเงินมาให้เจ้าหน้าที่ตรวจสอบ เพราะหากพบว่าบุคคลใดมีส่วนเกี่ยวข้องกับการกระทำความผิด พนักงานสอบสวนหรือพนักงานเจ้าหน้าที่จะใช้อำนาจตามกฎหมายในการยึด อายัดบัญชีธนาคาร โดยจะเป็นผู้ติดต่อกับทางธนาคารโดยตรง จึงขอให้ประชาชนอย่าหลงเชื่อประชาชนที่ได้รับการติดต่อโดยผู้ที่แอบอ้างเป็นตำรวจ เจ้าหน้าที่ของรัฐ หรือพนักงานบริษัทขนส่งพัสดุ แอบอ้างลักษณะดังกล่าว ขอให้ตั้งสติ อย่าหลงเชื่อและสามารถตรวจสอบโดยโทรศัพท์สอบถามไปยังหน่วยงานดังกล่าวได้โดยตรง หรือแจ้งเบาะแสไปยังสายด่วน 191 หรือสายด่วนสำนักงานตำรวจแห่งชาติ 1599 ได้ตลอด 24 ชั่วโมง